b'\n_START_ARTICLE_\nS\xc4\x83ndulache Miclescu\n_START_SECTION_\nPrimii ani de via\xc8\x9b\xc4\x83\n_START_PARAGRAPH_\nFiu al paharnicului Manolache Miclescu \xc8\x99i al Smarandei Sturdza, se na\xc8\x99te \xc3\xaen anul 1804 la mo\xc8\x99ia p\xc4\x83rinteasc\xc4\x83 de la \xc8\x98erbe\xc8\x99ti, pe atunci \xc3\xaen \xc8\x9binutul Vasluiului. R\xc4\x83mane orfan de ambii p\xc4\x83rin\xc8\x9bi, la numai opt ani, \xc8\x99i este luat \xc3\xaen grij\xc4\x83 de un unchi de-al sau din ramura boto\xc8\x99\xc4\x83nean\xc4\x83 a Micle\xc8\x99tilor, care se ocup\xc4\x83 de educa\xc8\x9bia lui angaj\xc3\xa2ndu-i dasc\xc4\x83li greci \xc8\x99i francezi apoi trimi\xc8\x9b\xc3\xa2ndu-l la \xc8\x99coala lui Gheorghe Asachi. La 19 ani se \xc3\xaentoarce la \xc8\x98erbe\xc8\x99ti lu\xc3\xa2ndu-\xc8\x99i mo\xc8\x99ia \xc3\xaen st\xc4\x83p\xc3\xa2nire. Se c\xc4\x83s\xc4\x83tore\xc8\x99te cu Anastasia Rosetti, fiica sp\xc4\x83tarului Matei Rosetti de care se desparte \xc3\xaen foarte scurt timp.\n_START_SECTION_\nParticiparea la mi\xc8\x99carea revolu\xc8\x9bionar\xc4\x83\n_START_PARAGRAPH_\n\xc3\x8en anul 1839 se al\xc4\x83tur\xc4\x83 conjura\xc8\x9biei confederative a comisului Leonte Radu, care urm\xc4\x83rea s\xc4\x83 doboare regimul autocrat a lui Mihail Sturdza. Inspira\xc8\x9bi de ecourile revolu\xc8\x9biei franceze, ace\xc8\x99tia \xc3\xaentocmiser\xc4\x83 \xc8\x99i un proiect pentru cele ce s-au socotit spre \xc3\xaendreptarea \xc3\xaen ale Oc\xc3\xa2rmuirii din l\xc4\x83untru._NEWLINE_Dup\xc4\x83 ce domnitorul Mihail Sturdza lichideaz\xc4\x83 conjura\xc8\x9bia, S\xc4\x83ndulache Miclescu se reg\xc4\x83se\xc8\x99te printre membrii unei noi mi\xc8\x99c\xc4\x83ri condus\xc4\x83 de profesorul francez I. A. Vaillant cunoscut\xc4\x83 sub numele de Societatea filantropic\xc4\x83 sau Fiii coloniei lui Traian despre nord-est a provinciei Moldova. Nici aceasta nu va rezista, fiind demontat\xc4\x83 la fel de repede de domnitor iar membrii s\xc4\x83i trimi\xc8\x99i peste hotare sau \xc3\xaenchi\xc8\x99i. Astfel S\xc4\x83ndulache Miclescu ajunge s\xc4\x83 fie izolat c\xc3\xa2teva luni la m\xc4\x83n\xc4\x83stirea Secu la ordinul domnitorului pentru a fi reeducat, consider\xc3\xa2ndu-l, la fel ca \xc8\x99i pe ceilal\xc8\x9bi partizani, un ateu \xc8\x99i adversar al principiilor societ\xc4\x83\xc8\x9bii._NEWLINE_\xc3\x8en anul 1842 pleac\xc4\x83 la Paris unde o \xc3\xaent\xc3\xa2lne\xc8\x99te pe Ernestina Guinier cu care se c\xc4\x83s\xc4\x83tore\xc8\x99te la 15 februarie 1845 \xc8\x99i al\xc4\x83turi de care va \xc3\xaentemeia o numeroas\xc4\x83 familie la \xc3\xaentoarcerea \xc3\xaen \xc8\x9bar\xc4\x83._NEWLINE_La 21 martie 1848 particip\xc4\x83 al\xc4\x83turi de A. I. Cuza la adunarea de la hotelul Petersburg din Ia\xc8\x99i care avea s\xc4\x83 fie \xc3\xaenceputul revolu\xc8\x9biei pa\xc8\x99optiste din Moldova. \xc8\x98i de aceast\xc4\x83 dat\xc4\x83 e\xc8\x99ueaz\xc4\x83 \xc8\x99i este trimis \xc3\xaen surghiun peste hotare, la Constantinopol. Re\xc3\xaentors \xc3\xaen \xc8\x9bar\xc4\x83, devine membru \xc3\xaen comitetul pentru unire \xc8\x99i deputat \xc3\xaen Divanul ad-hoc.\n_START_SECTION_\nActivitatea politic\xc4\x83 \xc3\xaen timpul domniei lui A. I. Cuza\n_START_PARAGRAPH_\nDup\xc4\x83 alegerea lui Cuza, la \xc3\xaendemnul nepotului s\xc4\x83u Anastasie Panu, candideaz\xc4\x83 ca senator \xc3\xaen districtul Vaslui. S\xc4\x83ndulache Miclescu este cel care \xc3\xael informeaz\xc4\x83 pe Cuza despre mersul reformei agrare \xc3\xaen \xc8\x9binuturile din Moldova. Sus\xc8\x9bin\xc4\x83tor al acestei reforme, renun\xc8\x9b\xc4\x83 la desp\xc4\x83gubirile b\xc4\x83ne\xc8\x99ti ce \xc3\xaei reveneau conform legii, dup\xc4\x83 \xc3\xaempropriet\xc4\x83rirea cl\xc4\x83ca\xc8\x99ilor de pe mo\xc8\x99ia sa.'